钦定古今图书集成/明伦汇编/闺媛典/第349卷 > 张齐贤母孙氏
## 钦定古今图书集成/明伦汇编/闺媛典/第349卷 > 张齐贤母孙氏

按《宋史张齐贤传》：“齐贤母孙氏，封晋国太夫人，每入
谒禁中，上叹其福寿有令子多，手诏存问，加赐与，缙
绅荣之。”

《避暑录话》：张司空齐贤初被遇太宗，骤至佥书枢密
院，时母晋国夫人孙氏，年八十馀，尚无恙，帝数召至
宫中，眷礼甚厚，如家人。朝散郎仲咨，其曾孙也，尝出
帝亲礼面赐孙氏一诗示余云：“往日贫儒母，年高寿
太平，齐贤行孝侍，神理甚分明。”又有一幅云：“张齐贤
拜相，不是今生，宿世遭逢本性于家孝，事君忠，婆婆老福，见儿荣贵。”